Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33) 17. panta 2. un 3. punktu

(2020/C 56/14)

Šis paziņojums publicēts saskaņā ar Komisijas 2018. gada 17. oktobra Deleģētās regulas (ES) 2019/33 (1)

PAZIŅOJUMS PAR STANDARTA GROZĪJUMA APSTIPRINĀŠANU

“Quarts de Chaume”

Atsauces numurs: PDO-FR-A0829-AM01

Paziņojuma datums: 2019. gada 14. novembris.

APSTIPRINĀTĀ GROZĪJUMA APRAKSTS UN PAMATOJUMS

1. Ģeogrāfiskais apgabals

Ģeogrāfiskais apgabals ir izteikts šādā redakcijā: “Visi ražošanas posmi notiek ģeogrāfiskajā apgabalā, kas aptver šādas Maine-et-Loire departamenta pašvaldības teritoriju, pamatojoties uz 2018. gada oficiālo administratīvi teritoriālo vienību reģistru: Rochefort-sur-Loire.

Kartogrāfijas dokumenti, kuros attēlots ģeogrāfiskais apgabals, ir pieejami Valsts Izcelsmes un kvalitātes institūta [Institut national de l’origine et de la qualité (INAO)] tīmekļvietnē.”

Redakcionāls grozījums – jaunajā administratīvi teritoriālo vienību sarakstā ir ņemta vērā teritoriju apvienošana un citas izmaiņas administratīvajā zonējumā, kas notikušas laikā pēc specifikācijas apstiprināšanas. Lai palielinātu juridisko noteiktību, šim sarakstam ir atsauce uz oficiālā ģeogrāfiskā koda spēkā esošo redakciju, ko katru gadu publicē INSEE. Ģeogrāfiskā apgabala ārējās robežas nekādi nav mainītas.

Visbeidzot, ir pievienota norāde par ģeogrāfisko apgabalu raksturojošā kartogrāfiskā dokumenta pieejamību INAO tīmekļvietnē, lai uzlabotu sabiedrības informētību.

Tādēļ vienotais dokuments attiecībā uz ģeogrāfisko apgabalu ir grozīts 6. punktā.

2. Tiešās apkaimes apgabals

Pašvaldību saraksts 1. nodaļas IV iedaļas 3. punktā aizstāts ar šādu:

Aubigné-sur-Layon, Beaulieu-sur-Layon, Bellevigne-en-Layon (agrākā deleģēto pašvaldību Champ-sur-Layon, Faveraye-Mâchelles, Faye-d’Anjou, Rablay-sur-Layon un Thouarcéteritorija), Brissac Loire Aubance (agrākā deleģēto pašvaldību Brissac-Quincé un Vauchrétien teritorija), Chalonnes-sur-Loire, Chaudefonds-sur-Layon, Chemillé-en-Anjou (agrākā deleģētās pašvaldības Chanzeaux teritorija), Denée, Doué-en-Anjou (agrākā deleģēto pašvaldību Brigné un Les Verchers-sur-Layon teritorija), Mauges-sur-Loire (agrākā deleģēto pašvaldību Montjean-sur-Loire un La Pommeraye teritorija), Mozé-sur-Louet, Savennières, Soulaines-sur-Aubance, Terranjou (agrākā deleģēto pašvaldību Chavagnes un Notre-Dame-d’Allençon teritorija) un Val-du-Layon (agrākā deleģēto pašvaldību Saint-Aubin-de-Luigné un Saint-Lambert-du-Lattay teritorija).

Tas ļauj ņemt vērā dažādās pašvaldību apvienošanas laikā pēc iepriekšējās specifikācijas redakcijas pieņemšanas. Tiešās apkaimes apgabala ārējās robežas nekādi nav mainītas.

Tādēļ vienotais dokuments attiecībā uz papildu nosacījumiem ir grozīts 9. punktā.

3. Agrovides noteikums

1. nodaļas VI iedaļas 2. punktā ir pievienots šāds teksts: “Rindstarpu nodrošināšana ar kontrolētu, savvaļas vai sētu augu sega ir obligāta; ja tādas augu segas nav, operators veic augsnes apstrādi, lai nodrošinātu savvaļas augu augšanas kontroli, vai pamato biokontroles produktu izmantošanu, ko vīndarības vajadzībām apstiprinājušas valsts iestādes. Ja zemesgabalā izmanto biokontroles herbicīdus, citu herbicīdu lietošana ir aizliegta.”

Šis grozījums raksturo izmaiņas pašreizējā operatoru praksē, atbalstot agroekoloģiju visā Anžū [Anjou]vīnkopības apgabalā. Tas apliecina, ka tehniskajos jautājumos arvien vairāk tiek ņemti vērā vides apsvērumi. Veicinot augu segas esību vai mehanizētu ravēšanu, vai pat biokontroles produktu izmantošanu, tiek sekmēta ķīmisko herbicīdu izmantošanas samazināšana. Šādai herbicīdu lietošanas samazināšanai vajadzētu pastiprināt vīnkopības augšņu aizsardzību un saglabāt to dabiskās funkcijas (auglību, bioloģisko daudzveidību un bioloģisko attīrīšanos), lai uzlabotu vīna kvalitāti un autentiskumu un nostiprinātu vietējās zemes [terroir] nozīmību.

Šis grozījums vienoto dokumentu neietekmē.

4. Atļauja sākt ražas novākšanu

1. nodaļas VII iedaļas 1. punktā teikums “Ražas novākšanas sākumdatumu nosaka saskaņā ar Lauku un jūras zvejas kodeksa [code rural et de la pêche maritime] D.645-6. panta noteikumiem.” ir svītrots.

Ražas novākšanas sākumdatuma noteikšana mūsdienās vairs nav nepieciešama, jo operatoriem tagad ir plašs instrumentu klāsts, kas ļauj iespējami precīzi novērtēt vīnogu gatavības pakāpi. Katram operatoram ir dažādas ierīces un aprīkojums – gan individuāls, gan kolektīvs –, ar ko var precīzi noteikt optimālo ražas novākšanas sākumdatumu katrā zemesgabalā atbilstoši ražošanas mērķiem.

Šis grozījums vienoto dokumentu neietekmē.

5. Vīna raudzētavas ietilpība

1. nodaļas IX iedaļas 1. punkta d) apakšpunktā teikums “Katra operatora vīna darītavas (vinifikācijas) jauda ir vismaz 1,4 reizes lielāka par saimniecības vidējo ražu pēdējos piecos gados.” ir aizstāts ar teikumu “Katra operatora vīna darītavas (vinifikācijas) jauda ir vismaz 1,4 reizes lielāka par pēdējos piecos gados vidējo vīnā pārraudzēto apjomu.”

Specifikācijā bija sniegta atsauce nevis uz tilpumu (izsakot hl vai m3), bet uz ražas iznākumu, proti, uz saraudzētā vīna tilpuma attiecību pret ražojošo vīnogulāju platību (izsakot, piemēram, hektolitros uz hektāru, hl/ha). Ierosinātais grozījums ļauj novērst šo neatbilstību apjoma aspektā, neko nemainot pēc būtības (minimālais rādītājs vienmēr 1,4 reizes pārsniedz to vīnogu vidējo apjomu, kāds saimniecībā pārraudzēts vīnā iepriekšējās sezonās).

Šis grozījums vienoto dokumentu neietekmē.

6. Vīna aprite

Ir svītrots 1. nodaļas IX iedaļas 5. punkta b) apakšpunkts attiecībā uz datumu, kad atļauta vīnu laišana apritē starp apstiprinātiem noliktavu turētājiem.

Šis grozījums vienoto dokumentu neietekmē.

7. Pārejas pasākums

1. nodaļas XI iedaļā ir pievienots šāds teksts: “Noteikumi par pienākumu starp rindām nodrošināt kontrolētu, savvaļā veidojušos augu vai apsētu augu segu vai, ja šīs augu segas nav, pienākums uzņēmējam veikt augsnes apstrādi vai izmantot biokontroles līdzekļus, lai ierobežotu savvaļas augu augšanu, neattiecas uz vīndārziem, kuri jau ir iekopti (izveidoti) šīs specifikācijas apstiprināšanas dienā un kuros atstarpe starp rindām nepārsniedz 1,70 metrus.”

Pārejas pasākums ļauj nepiemērot sodu par tādiem vīnkokiem, kuru pašreizējais izvietojuma veids nav pielāgots agrovides prasībām. Ļoti blīvos vīnogulājos, kur rindstarpu platums ir mazāks par vai vienāds ar 1,70 metriem, pastāvīgas zāles segas uzturēšana vai augsnes apstrādes pasākumu veikšana patiešām var radīt tehniskas problēmas (saistībā ar mehanizāciju, aprīkojumu un instrumentiem). Zemos vīnogulājos zālāji palielina arī salnu risku pavasaros. Turklāt augu segas klātiene rada lielāku konkurenci starp vīnkokiem ūdens apgādes ziņā, jo stādījumu blīvums ir lielāks. Savukārt attiecībā uz vīnogulājiem, kas tiks iestādīti pēc CDC apstiprināšanas, ir zināms, ka tiem jāatbilst jaunieviestajiem agrovides noteikumiem, neatkarīgi no biezības un rindstarpu platuma.

Šis grozījums vienoto dokumentu neietekmē.

8. Reģistra kārtošana

2. nodaļas II iedaļas 3. punktā vārds “potenciālā” tiek aizstāts ar vārdu“dabiskā”.

Atbilstoši redakcijai, kas tiek izmantota visās Anjou Saumur apgabala specifikācijās, ar vārdiem “dabiskā spirta tilpumkoncentrācija” ir aizstāti vārdi “potenciālā stiprība” vai “grādi”. Šie grozījumi dara specifikāciju vieglāk lasāmu. Noteikumi par reģistru kārtošanu ir saskaņoti, lai atvieglotu pārbaužu plāna izstrādi un šo reģistru kontroli.

Šis grozījums vienoto dokumentu neietekmē.

9. Galvenie pārbaudāmie parametri

Specifikācijas 3. nodaļa ir pārskatīta, lai nodrošinātu galveno Anjou Saumur apgabala specifikācijās pārbaudāmo parametru formulējumu saskaņotību.

Šis grozījums vienoto dokumentu neietekmē.

VIENOTS DOKUMENTS

1. Produkta nosaukums

“Quarts de Chaume”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīna produktu kategorijas

1. Vīns

4. Vīna vai vīnu apraksts

Produkcija ir nedzirkstošie baltvīni, kas pagatavoti no vīnogām, kuras novāktas pēc pārgatavībā, un to galvenās analītiskās īpašības ir šādas:

spirta dabiskā minimālā tilpumkoncentrācija vīnos ir 18 %;

pēc raudzēšanas fermentējamo cukuru (glikozes un fruktozes) saturs vīnos pārsniedz 85 gramus uz litru;

kopējais sēra dioksīda saturs un kopējais skābums ir tāds, kādi tie noteikti Kopienas tiesību aktos.

Šie vīni ir saldie baltvīni, kas ražoti tikai no “Chenin B.” šķirnes vīnogām. Tie ir gan stipri, gan delikāti, ar lielu aromātisko komplicētību, un, tos nobaudot, tie atklāj lielisku harmoniju starp saldenumu un straujumu, ko bieži izceļ rūgtenuma pieskāriens. Tiem ir liels izturēšanas potenciāls.

Vispārīgie analītiskie parametri Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) 11. Minimālais kopējais skābums Maksimālais gaistošais skābums (miliekvivalentos uz litru) 25. Maksimālais kopējais sēra dioksīda saturs (miligramos uz litru)

5. Vīndarības metodes

a. Galvenās vīndarības metodes

Īpašā vīndarības metode

Ar gliemežskrūvi aprīkotas savākšanas tvertnes, stampātājpreses vai nepārtrauktas darbības preses izmantošana ir aizliegta.

Jebkuras bagātināšanas metodes ir aizliegtas – jebkāda vīnogu ražas termiska apstrāde temperatūrā, kas zemāka par –5 °C, ir aizliegta; koksnes šķeldas izmantošana ir aizliegta.

Vīnus nogatavina vismaz līdz 1. jūlijam nākamajā gadā pēc ražas novākšanas.

Papildus iepriekš izklāstītajiem noteikumiem, vīndarības metožu jomā jāievēro arī attiecīgās saistības, kas minētas Kopienas līmeņa tiesībaktos un Lauku un jūras zvejas kodeksā.

Biezība

Audzēšanas prakse

Vīnkoku stādījumu minimālā biezība ir 5000 vīnkoku uz hektāru. Rindstarpu platums tajos nedrīkst būt lielāks par 2 metriem, bet atstatums starp vienas rindas vīnkokiem nedrīkst būt mazāks par 1 metru.

Vīnogulāju apgriešana un iežogošana ar režģi

Audzēšanas prakse

Vīnogulājus apgriež ne vēlāk kā 30. aprīlī, veicot jaukta tipa apgriešanu, ar ne vairāk kā 12 vīnstīgu pumpuriem uz katru vīnkoku. Fenoloģiskajā fāzē, kad izplaukušas 11 vai 12 lapas, augļzaru skaits gadā uz katru vīnkoku ir mazāks par vai vienāds ar 10.

Palisādē veidotās lapotnes augstums ir vismaz 0,6 metri salīdzinājumā ar rindstarpu platumiem, un lapotnes augstumu palisādē mēra no lapotnes apakšējās robežas, kas atrodas vismaz 0,40 metrus virs zemes, līdz augšējai apgriešanas robežai, kura tiek noteikta vismaz 0,20 metrus virs palisādes augšējās stieples.

Audzēšanas prakse

Apūdeņošana ir aizliegta.

Ražas novākšana

Audzēšanas prakse

Vīnus ražo no vīnogām, kuras novāktas pārgatavībā.

Vīnogas novāc ar rokām un secīgos šķirojumos.

Novāktās vīnogu ražas pārvadāšana

Audzēšanas prakse

Ir aizliegts izmantot ar gliemežskrūvi aprīkotas pašizgāzējas tvertnes un pašizgāzējus, kas aprīkoti ar lāpstiņveida sūkni.

Vīnogu slāņa augstums konteineros, ko izmanto ražas pārvadāšanai, ir mazāks par vai vienāds ar 1 metru.

b. Maksimālā ražība

25 hektolitri no hektāra.

6. Noteiktais ģeogrāfiskais apgabals

Visi ražošanas posmi notiek ģeogrāfiskajā apgabalā, kas aptver šādas Maine-et-Loire departamenta pašvaldības teritoriju, pamatojoties uz 2018. gada oficiālo administratīvi teritoriālo vienību reģistru: Rochefort-sur-Loire.

7. Galvenās vīna vīnogu šķirnes

“Chenin”

8. Saiknes vai saikņu apraksts

1. Informācija par ģeogrāfisko apgabalu

a) Saiknes veidošanā ietilpstošo dabas faktoru apraksts

Ģeogrāfiskais apgabals atrodas Anžū reģiona vidienē; to šķērso stāvas nogāze, kas stiepjas virzienā no austrumiem uz rietumiem gar Layon upi. Tas aptver visu Rochefort-sur-Loire pašvaldības teritoriju. Precīzi vīnogu novākšanai delimitētie zemesgabali aizņem apmēram četrdesmit hektārus, kas atrodas uz dienvidiem no stāvās pakalna nogāzes. Aizņemot apvidu 25 līdz 75 metru augstumā virs jūras līmeņa, noteiktais zemesgabalu apgabals plešas pakalna nogāzēs, kas atrodas vistuvāk Layon upes līkuma vidusdaļai.

Tā noteiktie zemesgabali lielākoties atrodas uz neoproterozoja ēras divu pirmo periodu slānekļa pamatnes, un tā ir šīs teritorijas īpatnība, jo Layon upes kreisajam krastam raksturīgais ģeoloģiskais stāvs labajā krastā atrodams tikai vietumis. Noteiktā zemesgabalu apgabala augšdaļā vietām parādās stipri erodēti fluviālas izcelsmes oļu konglomerāti. Stipri erodējušās augsnēs daudzviet saskatāmi cilmieži, bet vīnogulāji visbiežāk ir iestādīti ļoti seklā māla augsnē. Šīm ļoti seklajām augsnēm ir ierobežotas lietderīgā ūdens rezerves, un slīpums veicina lieliski drenāžu.

Ģeogrāfiskā apgabala klimats tāpat kā ar kontrolēto cilmes vietas nosaukumu “Coteaux du Layon” apzīmētā produkta ražošanas ģeogrāfiskā apgabala klimats ir niansēts okeāna tipa klimats. Fēna [fœhn] efekta ietekmē nokrišņu daudzums gadā ģeogrāfiskajā apgabalā ir aptuveni 600 milimetru, jo augstais Možas [Mauges] masīva reljefs rietumos aizsargā to no okeāna mitruma, bet Možas masīva pakalnos nokrišņu daudzums sasniedz 800 milimetrus gadā. Nelielā Bézigon ieleja, ko veido Layon upes līkums, veicina rīta miglas veidošanos, kas rudeņos sedz vīnogulājus līdz pat rīta cēliena beigām. Šādi dabas apstākļi un pietiekami labā pasargātība no ziemeļu, austrumu un rietumu vējiem būtiski veicina saulainu laiku, pavasaros ļaujot oļainajām augsnēm iesilt. Akmeņozoli gar visu krasta nogāzi, mimozas un mandeļkoki šeit atklāj “Anžū maigumu” no skaistākās puses.

b) Saiknes veidošanā ietilpstošo cilvēkfaktoru apraksts

Šo vīndārzu nosaukumam ir sena vēsture. 1028. gadā Foulques Nerra novēlēja Ronceray d’Angers abatijai īpašumu, kas atrodas Rochefort-sur-Loire komūnā. Šīs abatijas mūķenes, apzinoties vietas nozīmīgumu, prata rīkoties pareizi, lai to iespējami lietderīgāk izmantotu. Tādējādi XV gadsimtā Guerche senjori, kas nomāja šo “Šomas zemīti” [“tènement de Chaume”], maksāja mūķenēm “labāko ceturto tiesu no gaidāmās ražas otrā, uz dienvidiem pavērstajā krastā”. Ronceray abatijas saimniekošana vairāku gadsimtu garumā ļāva saglabāt daudzus dokumentus ar atsaucēm uz vīniem, kas tika saražoti “Šomas zemītē”, un par to liecina 1674. gada 23. septembra sanāksme, kuras mērķis bija noteikt ražas novākšanas aizliegumu. XVII un XVIII gadsimtā šie vīni bija ļoti pieprasīti holandiešu tirgoņu vidū, kuri vīndārzus Layon upes krastos padarīja par savu galveno vīna piegādes avotu.

Francijas revolūcija ļāva pilsoņiem iegūt īpašumā mājas ģeogrāfiskā apgabala teritorijā. Vīndārzi tika pārveidoti un sadalīti vairākos īpašumos. Īpašnieki centās izpētīt, kā uzlabot vīnu kvalitāti. XX gadsimta sākumā “Château de Bellerive” saimnieks Mignot kungs vairākkārt nosodīja garās apgriešanas kaitīgo ietekmi uz “Chenin B” šķirnes vīnogām.

Tātad vīndari jau sen izprata, cik svarīgi ir novākt šīs šķirnes vīnogas, kad tās ir sasniegušas augstu gatavības pakāpi, izmantojot īpašas novākšanas metodes. Odāras [Odart] grāfs 1845. gadā “Traktātā par vīnogu šķirnēm” norādīja: “Jāpievieno arī nosacījums, ka to novāc tikai vēlā gatavības posmā, piemēram tādu, kāda tā kļūst līdz Visu svēto dienai, kad lietavu mīkstinātā miziņa lobās nost pati.” Tādēļ centieni panākt pārgatavību ir ražas novākšanas priekšnosacījums. Jullien 1816. gadā “Visu zināmo vīndārzu topogrāfijā” norādīja, ka: “Labos gados vīnogas novāc vairākas reizes; abus pirmos vākumus, kas sastāv tikai no visgatavākajām vīnogām, izmanto vīniem, kurus sūta uz ārzemēm; vīnu, ko iegūst no trešā vākuma, dzer paši…”.

1954. gada 10. augusta dekrēts par kontrolētā cilmes vietas nosaukuma “Quarts de Chaume” atzīšanu raksturo šīs vietas vēsturi un rūpes par kvalitāti un autentiskumu, kas ir iedvesmojušas ražotājus vairākās paaudzēs.

2. Informācija par produkta kvalitāti un īpašībām

Vīni, ko apzīmē ar kontrolēto cilmes vietas nosaukumu “Quarts de Chaume”, ir saldie baltvīni, kas ražoti tikai no “Chenin B” šķirnes vīnogām. Tie ir gan stipri, gan delikāti, ar lielu aromātisko komplicētību, un, tos nobaudot, tie atklāj lielisku harmoniju starp saldenumu un straujumu, ko bieži izceļ rūgtenuma pieskāriens. Tiem ir liels izturēšanas potenciāls.

3. Cēloņsakarības

Okeāna klimata dienvidnieciskuma iezīme apvienojumā ar īpaši labvēlīgo topogrāfisko situāciju, oriģinālo izvietojumu kalna nogāzes pakājē un seklajām un akmeņainajām augsnēm, kas veidojušās uz neoproterozoja ēras divu pirmo periodu slānekļa cilmiežiem, rada visas iespējas gatavot šajā vietā iegūtus lieliskus vīnus. Vietējā vīnogu šķirne “Chenin B” vīnā “Quarts de Chaume” rod vienu no savām labākajām izpausmēm. Šajā vīnā tā attīsta visu savu potenciālu, izsakot to ar īpašu spēku un eleganci. Vīnogulājiem, kas tiek audzēti, lai iegūtu neliela apjoma ražu, tiek veltītas visas vīndaru rūpes.

Šīs vietas īpatnība ir tās atrašanās Layon upes līkuma vidū. Agros rītos rudens miglas uz nobriedušo vīnogu miziņas nogulsnē smalkas pilītes, kas veicina sēnes Botrytis cinerea izplatīšanos. Šī sēne, kas ir “dižciltīgās puves” ierosinātāja, saules staru radītajā siltumā izplatās pa zeltainajiem ķekariem, tādējādi paaugstinot cukura koncentrāciju ogās un attīstot komplicētas aromāta nianses. Reizumis dažās sezonās, kad sausuma periods ieilgst, šo koncentrāciju paaugstina, ogām žūstot vēja un siltuma iedarbībā, kas vīnogas izkaltē. Pēc tam vīnogas novāc ar rokām secīgos šķirojumos vienā un tajā pašā zemesgabalā, panākot, ka cukuru saturs vīnogās ir vismaz298 grami uz litru.

Laika gaitā Anžū vīndārzos ir izveidojušās vietas, kurās regulāri ražo izcilus vīnus, piemēram, “Quarts de Chaume”. Tos galvenokārt ražo privileģētās vietās, kur topogrāfiskie, augsnes un klimata apstākļi ir optimāli. Šie vīni ir apzināti un izslavēti jau gadsimtiem ilgi, un tiem tiek veltīta vislielākā rūpība gan vīndārzā, gan vīndarītavā. Šīs vietas gadu no gada ir radījušas oriģinālus vīnus, kuri jau vairākus gadsimtus atrodas Anžū vīnu klasifikācijas augšgalā, apzīmējot ar norādi “vīnogu vākums”. No 15. gadsimta īpaši tika iekāroti “Šomas zemītē” iegūtās ražas augļi. Šī labā reputācija vispirms bija lokāla rakstura, un par to liecina rūpība, ar kādu Ronceray abate un viņas mūķenes veda šo vīnu Ronceray draudzes kirē, kurš 17. gadsimta 90. gados nekavējās apgalvot, ka viņam jo īpaši pienākas “pilns ķipis ar vīnu, kas iegūts Chaulme un kuru Guerche senjors dod man no katriem deviņpadsmit, ko viņš iegūst tajā Chaulme”.

Šī slava un labā reputācija izplatījās pa Layon upi – kuģošanas un tirdzniecības ceļu. XVIII gadsimta beigās upes kuģu ceļš ļāva ierasties holandiešiem, kuri iepirka šo vīnu lielos daudzumos, jo tas labi pacieta pārvadāšanu pa jūru. XIX gadsimtā “Quarts de Chaume” vīni tika slavēti vairākos rakstu avotos. Anglijas ģeogrāfs William Guthries, 1708–1770) 1802. gadā publicētajā savas grāmatas “Jaunā vispasaules ģeogrāfija” tulkojumā raksta par “Quarts de Chaume” ražas klasificēšanu dažādos vākumos. Maisonneuve savā grāmatā “Anžū, tās vīnogulāji un vīni”, kas izdota 1925. gadā, nosauc “Quarts de Chaume” vīnus par “Lejonas pērlēm”.

Parasti šos vīnus kopj vairākus mēnešus, līdz tie iegūst labu saglabāšanās spēju, kā arī uzlabo degustācijas laikā pamanāmo aromātisko komplicētību. Ar tiem saistītā norāde “grand cru” liecina par tradīcijām, apgūtajām prasmēm un vēsturisko reputāciju, kas veidota paaudžu paaudzēs un ir stingri apliecināta.

9. Būtiski papildu nosacījumi (fasēšana, marķēšana, citas prasības)

Tiešās apkaimes apgabals

Tiesiskais regulējums:

ES tiesību akti.

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā.

Nosacījuma apraksts:

tiešās apkaimes apgabals, kas noteikts, paredzot atkāpi attiecībā uz vinifikāciju, gatavošanu un kopšanu, pamatojoties uz 2018. gada oficiālo administratīvi teritoriālo vienību reģistru, sastāv no šādu Maine-et-Loire departamenta pašvaldību teritorijas: Aubigné-sur-Layon, Beaulieu-sur-Layon, Bellevigne-en-Layon (agrākā deleģēto pašvaldību Champ-sur-Layon, Faveraye-Mâchelles, Faye-d’Anjou, Rablay-sur-Layon un Thouarcéteritorija), Brissac Loire Aubance (agrākā deleģēto pašvaldību Brissac-Quincé un Vauchrétien teritorija), Chalonnes-sur-Loire, Chaudefonds-sur-Layon, Chemillé-en-Anjou (agrākā deleģētās pašvaldības Chanzeaux teritorija), Denée, Doué-en-Anjou (agrākā deleģēto pašvaldību Brigné un Les Verchers-sur-Layon teritorija), Mauges-sur-Loire (agrākā deleģēto pašvaldību Montjean-sur-Loire un La Pommeraye teritorija), Mozé-sur-Louet, Savennières, Soulaines-sur-Aubance, Terranjou (agrākā deleģēto pašvaldību Chavagnes un Notre-Dame-d’Allençon teritorija) un Val-du-Layon (agrākā deleģēto pašvaldību Saint-Aubin-de-Luigné un Saint-Lambert-du-Lattay teritorija).

Marķēšana

Tiesiskais regulējums:

valsts tiesību akti.

Papildu nosacījuma veids:

papildu noteikumi par marķēšanu.

Nosacījuma apraksts:

visas neobligātās norādes, kuru izmantošanu saskaņā ar Kopienas noteikumiem var regulēt dalībvalstis, atveido uz etiķetēm ar rakstzīmēm, kuru lielums ne augstumā, ne platumā nepārsniedz divkāršu to rakstzīmju lielumu, ar kurām atveido šo ACVN apzīmējumu.

Kontrolētajam cilmes vietas nosaukumam var pievienot tradicionālo norādi “grand cru” saskaņā ar specifikācijā paredzētajiem noteikumiem.

Kontrolēto cilmes vietas nosaukumu var papildināt ar ģeogrāfisko nosaukumu “Val de Loire” saskaņā ar noteikumiem, kas attiecībā uz šā ģeogrāfiskā nosaukuma izmantošanu ir paredzēti specifikācijā. Ģeogrāfiskā nosaukuma “Val de Loire” rakstzīmju lielums ne augstumā, ne platumā nepārsniedz divas trešdaļas no to rakstzīmju lieluma, ar kādām atveido kontrolēto cilmes vietas nosaukumu.

To vīnu marķējumā, uz kuriem attiecas kontrolētais cilmes vietas nosaukums, var norādīt mazākas ģeogrāfiskās vienības nosaukumu, ar nosacījumu, ka:

— tā ir kadastrā reģistrēta vieta;

— šis nosaukums ir ierakstīts ražas deklarācijā.

Kadastrā reģistrētās vietas nosaukuma rakstzīmju lielums ne augstumā, ne platumā nepārsniedz pusi no to rakstzīmju lieluma, ar kādām atveido kontrolēto cilmes vietas nosaukumu.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-abcfe31e-d643-4d13-8a1e-40bac856b9f5

(1) OV L 9, 11.1.2019., 2. lpp.